Mogens Jensen (S), 2005-03-17:
Udgangspunktet for Socialdemokraterne i denne her sag må naturligvis være, om der med de ændringer, der nu sker af musikloven, sker en forbedring for musikken og den musikalske udfoldelse i Danmark, og i hvert fald må udgangspunktet være, at lovforslaget ikke medfører dårligere betingelser for musikken end hidtil.
Meget af det afhænger jo, som debatten også allerede har gået på i dag, af de økonomiske betingelser for gennemførelsen, både for så vidt angår kommunalreformen og også de kommende bloktilskudsaftaler, som vi jo desværre ikke kender noget som helst til endnu.
Men jeg vil da gerne slå fast, at det er en klar forudsætning for os, at kommunalreformen heller ikke på det her område bruges til at lægge grunden til nedskæringer og forringelser af forholdene.
Vi finder det positivt, at kommunerne overtager ansvaret for driften af musikskolerne, og at det bliver lovpligtigt at drive en musikskole i samtlige kommuner.
De ca. 230 skoler, som vi har i dag, har jo siden deres oprettelse, som det også tidligere i dag er blevet sagt, været en fantastisk gevinst for det danske kulturliv, og vi har også opnået en utrolig tilstrømning gennem årene og har jo i dag ca. 135.000 elever.
Det er vigtigt at fastholde, men også at bygge videre på.
Vi mener ikke, at lovforslaget for nuværende besvarer det allervigtigste spørgsmål, og det har debatten allerede vist: Hvordan sikrer vi den nødvendigt høje kvalitet i musikskolens tilbud?
For man fjerner jo nu, som det står alle klart, et fast og øremærket statsligt tilskud til skolerne, der har været en af forudsætningerne for en fornuftig kvalitet, og overlader det til en kommunal prioritering uden at ville fastsætte reelle minimumskrav til indholdet af undervisningen.
Ministerens højeste sagkundskab på området, Kunstrådet, har fremlagt et meget fornuftigt forslag til minimumsbestemmelser, og lovforslaget har også tidligere indeholdt et mere uddybende minimumskrav, som nu desværre er taget ud, men jeg er glad for, at der er flere, der har givet tilsagn om, at det er noget, vi kan drøfte i de videre forhandlinger.
Derfor vil det være afgørende for os, at vi i det videre arbejde med lovforslaget får sikkerhed for, hvordan vi bevarer og forbedrer kvaliteten i musikskoleundervisningen.
Deltagerbetalingen er steget gennem de senere år, og det er vigtigt, at børn uanset størrelsen af fars eller mors pengepung har mulighed for at deltage i musikundervisning.
Også her vil vi godt diskutere, om man kunne operere med fripladser, som vi også kender det fra andre vigtige områder.
Set i lyset af, at musikskoler nu bliver obligatoriske for kommuner at etablere, kan det virke mærkeligt, at man ikke også ønsker, at kommunerne forpligtes til at oprette musikråd eller musikudvalg, så der kan sikres den nødvendige sagkundskab og koordinering af aktiviteterne.
Også det spørgsmål synes jeg at vi må belyse nærmere, før vi kan tage endelig stilling til lovforslaget.
Vi kan også tilslutte os, at staten overtager det økonomiske ansvar for de musikalske grundkurser og derved skaber den nødvendige sammenhæng til de næste led i den musikalske fødekæde.
Men også her må vi i det videre arbejde se nøjere på indhold, kvalitet og økonomi under den nye struktur, idet vi allerede her fra flere sider har påpeget, at kurserne allerede i dag er underfinansierede.
Endelig må vi have ministerens svar på, hvad der skal ske med de mange musikaktiviteter, som i dag udføres i amtsligt regi, og som ikke er placeret i den nye struktur.
Hvordan sikrer vi, at de rammer og aktiviteter fortsætter under den nye struktur?
Vi er positive over for de store træk i lovforslaget, men der er en række vigtige forhold, som vi gerne vil have styr på i det videre forløb, og som vi også gerne vil have at der kommer styr på, for vi vil gerne tage et endeligt medansvar for lovforslagets gennemførelse.
Så skal jeg bemærke, at hr. Ole Sohn tilslutter sig de bemærkninger.